text: Medier samarbejder over grænsen
  13 februar 2014 kl. 06.03
  Syddanske Medier i Esbjerg har indgået en aftale om samarbejde med den nordtyske medie-koncern SHZ. Samarbejdet omfatter salg og bookning af annoncer på tværs af grænsen.
  SHZ (Schleswig-Holsteinischer Zeitungsverlag) udgiver bl.a. 14 dagblade syd for grænsen. Med samarbejdet kan SHZ sælge og booke annoncer til Syddanske Mediers dagblad, JydskeVestkysten. Det samme gælder den anden vej.
  - Vi er glade for aftalen med SHZ, siger salgsdirektør Hanrik Damgaard-Hansen, Syddanske Medier i en pressemeddelelse. Både nord og syd for den dansk-tyske grænse er forbrugere i stigende grad opmærksomme på mulighederne på den anden side af grænsen. Og som en naturlig følge heraf opstår et øget annonceringsbehov på tværs af grænsen. Med den nye samarbejdsaftale med SHZ opnår begge parter en bedre adgang til annoncører i grænseområdet.
  Samarbejdsaftalen blev onsdag underskrevet i Flensborg.
  